《天台万年藤杖歌》
清代·刘岩

金庭洞天高冥冥，悬崖峭壁垂苍藤。风饕雪啮雨淋沥，孕藏夔魍遭雷霆。

九峰一万八千丈，兜络石骨撑天青。天台仙人挥玉斧，斫断一枝手中拄。

出洞入洞拨痴云，上山下山鞭馁虎。我昨五岳恣游遨，扶持两脚欺猿猱。

东坡铁君已绣涩，少陵桃竹难坚牢。可怜形质癯然瘦，经历千年始成就。

五百为春五百秋，应与大椿禀同厚。只今九节八尺长，模状依稀老耆旧。

一生耻傍博山侯，伛偻省中笑灵寿。

作者简介：（?—1716）江苏江浦人，原名枝桂，字大山，号无垢。康熙四十二年进士，官编修，以戴名世《南山集》案牵连，隶籍旗下。幼敏慧，以善弈名。工诗文，持论有道学气。有《大山诗集》、《拙修斋稿》、《匪莪堂文集》等。